ธรรมนัส พรหมเผ่า

ร้อยเอก **ธรรมนัส พรหมเผ่า**   (เกิด 18 สิงหาคม พ.ศ. 2508)  เป็นทหารบกและนักการเมืองชาวไทย อดีตรองนายกรัฐมนตรี และอดีตรัฐมนตรีว่าการกระทรวงเกษตรและสหกรณ์ ในรัฐบาลอนุทิน ชาญวีรกูล หัวหน้ากลุ่มธรรมนัส และประธานที่ปรึกษาพรรคกล้าธรรม อดีตสมาชิกสภาผู้แทนราษฎรจังหวัดพะเยา อดีตรัฐมนตรีว่าการกระทรวงเกษตรและสหกรณ์ ในรัฐบาลเศรษฐา ทวีสิน อดีตหัวหน้าพรรคเศรษฐกิจไทย อดีตรัฐมนตรีช่วยว่าการกระทรวงเกษตรและสหกรณ์ ในรัฐบาลพลเอก ประยุทธ์ จันทร์โอชา อดีตเลขาธิการพรรคพลังประชารัฐ หลังรัฐประหารในประเทศไทย พ.ศ. 2557 เขาได้รับบทบาทเป็นผู้จัดการปัญหาทางการเมืองให้แก่รัฐบาลทหาร ทั้งยังเคยกล่าวอ้างว่าตนเป็น "เส้นเลือดสำคัญ" ของรัฐบาลผสม และให้การกับศาลออสเตรเลียว่าเป็นราชองครักษ์

## ประวัติ
ธรรมนัส (ชื่อเดิม พชร พรหมเผ่าเกิดเมื่อวันที่ 18 สิงหาคม พ.ศ. 2508 มีชื่อเล่นว่า ตุ๋ย หรือ ผู้กองธรรมนัส ที่ บ้านท่ากลอง หมู่ที่ 1 ตำบลบ้านใหม่ อำเภอเมืองพะเยา จังหวัดพะเยา สำเร็จการศึกษาจากโรงเรียนเตรียมทหาร รุ่นที่ 25 (รวมเหล่ารุ่นที่ 2) ปริญญาตรีวิทยาศาสตรบัณฑิต โรงเรียนนายร้อยพระจุลจอมเกล้า รุ่นที่ 36 รุ่นเดียวกับพลเอกร่มเกล้า ธุวธรรม ปริญญาโทพุทธศาสนมหาบัณฑิตกิตติมศักดิ์​ (พระพุทธศาสนา) มหาวิทยาลัยมหาจุฬาลงกรณราชวิทยาลัย ศิลปศาสตรมหาบัณฑิต (รัฐศาสตร์) มหาวิทยาลัยรามคำแหง และปริญญาเอกปรัชญาดุษฎีบัณฑิต (รัฐประศาสนศาสตร์) มหาวิทยาลัยแคลิฟอร์เนีย เอฟซีอี ประเทศสหรัฐ วุฒิการศึกษาปริญญาเอกของ ร.อ.ธรรมนัส ทำให้สังคมเกิดข้อกังขา  โดยที่มี CSI LA เป็นผู้เปิดประเด็นว่า เป็นของปลอม โดยระบุว่า มหาวิทยาลัยแคลิฟอร์เนียไม่มีอยู่จริง แต่เป็นมหาวิทยาลัยปรากฏอยู่ในประกาศนียบัตรปลอมที่มีกลุ่มรับทำที่ฟิลิปปินส์ และหากจะมีชื่อที่ใกล้เคียงคือ California University FCE ซึ่งเป็นสถานรับเลี้ยงเด็ก มีลักษณะเป็นมูลนิธิที่ช่วยเหลือคนยากจน

ร.อ.ธรรมนัส พรหมเผ่า ได้นำวุฒิการศึกษา วิทยานิพนธ์ และใบปริญญาดุษฎีบัณฑิตมาแสดงแก่สื่อมวลชน เมื่อวันที่ 12 กันยายนเพื่อยืนยันว่าตนจบการศึกษาระดับปริญญาเอกจากมหาวิทยาลัยแคลิฟอร์เนีย สหรัฐอเมริกา ผู้สื่อข่าวรายงานว่า ในการศึกษาระดับปริญญาเอก ธรรมนัสได้ทำวิทยานิพนธ์ชื่อ "The Forms of the Local Performance Development and Promotion with Image and Identity in Order to Increase the Value Added and Value Creation: A Case Study of Phayao Province." (รูปแบบของการพัฒนาศักยภาพท้องถิ่นและการส่งเสริมภาพลักษณ์รวมถึงอัตลักษณ์เพื่อเพิ่มมูลค่าและคุณค่าเชิงการสร้างสรรค์ : กรณีศึกษาจังหวัดพะเยา) ร่วมกับคณะอีก 4 คน เผยแพร่ในเว็บไซต์วารสารงานวิจัยวิทยาศาสตร์แห่งยุโรป (European Journal of Scientific Research) เมื่อปี พ.ศ. 2557

หลังจากที่สื่อมวลชนและผู้ใช้สื่อสังคมออนไลน์บางส่วนตั้งข้อสงสัยว่า วุฒิการศึกษาระดับปริญญาเอกของ ร.อ. ธรรมนัส พรหมเผ่า บีบีซีไทยได้ตรวจสอบบทความวิชาการของ ร.อ. ธรรมนัส ซึ่งเป็นผลงานส่วนหนึ่งที่ใช้ยื่นขอจบการศึกษากับมหาวิทยาลัยแคลิฟอร์เนีย ยูนิเวอร์ซิตี เอฟซีอี เพิ่มเติม และพบว่ามีข้อความที่ตรงกับวิทยานิพนธ์ระดับปริญญาโท สาขาการตลาด ของ ดร. ยานนิกา นีมาน (Jannica Nyman) อยู่นับสิบจุด เธอเปิดเผยกับบีบีซีไทยผ่านทางอีเมลว่า "ฉันไม่รู้มาก่อนว่าวิทยานิพนธ์ของฉันถูกลอกเลียน"  

ก่อนหน้าที่จะเป็นนักการเมือง ธรรมนัสเคยเป็นประธานกรรมการบริษัทในเครือธรรมนัสกรุ๊ป ดำเนินธุรกิจหลากหลาย ที่สำคัญคือการถือหุ้นใน บจก.รักษาความปลอดภัย ที.พี.การ์ด ซึ่งมีพลเอกไตรรงค์ อินทรทัต อดีตที่ปรึกษานายกรัฐมนตรีทักษิณ ชินวัตร เป็นหนึ่งในกรรมการบริษัท และ หจก.ขวัญฤดี ซึ่งเป็นหนึ่งในตัวแทนจำหน่ายสลากกินแบ่งรัฐบาลรายใหญ่ นอกจากนี้ธรรมนัสยังเคยเป็นประธานสโมสรฟุตบอลจังหวัดพะเยาอีกด้วย

## งานการเมือง
ธรรมนัสเริ่มงานการเมืองกับพรรคไทยรักไทยเมื่อปี พ.ศ. 2542 ต่อมาในปี พ.ศ. 2557 ได้ลงสมัครสมาชิกสภาผู้แทนราษฎรระบบบัญชีรายชื่อของพรรคเพื่อไทย แต่การเลือกตั้งดังกล่าวเป็นโมฆะ ต่อมาเมื่อคณะรักษาความสงบแห่งชาติเข้ายึดอำนาจ เขาเป็นหนึ่งในบุคคลที่ คสช. มีคำสั่งเรียกมารายงานตัว ต่อมาในปี พ.ศ. 2561 ธรรมนัสได้เข้าร่วมงานกับพรรคพลังประชารัฐ โดยได้รับแต่งตั้งเป็นประธานกรรมการยุทธศาสตร์ภาคเหนือของพรรค และในการเลือกตั้งทั่วไป พ.ศ. 2562 เขาลงสมัครรับเลือกตั้งสมาชิกสภาผู้แทนราษฎรจังหวัดพะเยา เขต 1 และได้รับการเลือกตั้ง โดยเอาชนะอรุณี ชำนาญยา เจ้าของพื้นที่เดิมจากพรรคเพื่อไทย ต่อมาในปี พ.ศ. 2564 ได้รับการแต่งตั้งเป็นเลขาธิการพรรคพลังประชารัฐ

ในวันที่ 19 มกราคม พ.ศ. 2565 คณะกรรมการบริหารพรรคพลังประชารัฐมีมติขับเขา และ ส.ส. อีก 21 คน ออกจากพรรค และในวันที่ 10 มิถุนายน ปีเดียวกัน เขาได้รับการเลือกตั้งจากสมาชิกพรรคเศรษฐกิจไทย ให้เป็นหัวหน้าพรรค สืบต่อจากพลเอก วิชญ์ เทพหัสดิน ณ อยุธยา ที่ลาออกไปก่อนหน้านั้น

เดือนกุมภาพันธ์ พ.ศ. 2566 เขาได้กลับเข้าพรรคพลังประชารัฐ จากนั้นในการเลือกตั้งใหญ่ในเดือนพฤษภาคม สองเดือนต่อมาเขาได้รับเลือกจากที่ประชุมพรรคให้กลับเข้ารับตำแหน่งเลขาธิการพรรคเป็นครั้งที่สอง หลังจากนั้นในวันที่ 1 กันยายนปีเดียวกัน เขาได้รับการแต่งตั้งเป็นรัฐมนตรีว่าการกระทรวงเกษตรและสหกรณ์ สามวันถัดมาเขาลงพื้นที่จังหวัดนครศรีธรรมราช เพื่อแก้ปัญหาราคามังคุดตกต่ำ

ต่อมาในปี พ.ศ. 2567 ภายใต้รัฐบาลแพทองธาร ชินวัตร ธรรมนัส นำสมาชิกสภาผู้แทนราษฎรพรรคพลังประชารัฐจำนวนหนึ่งแยกตัวออกมาจากพรรค และแถลงขอร่วมจัดตั้งรัฐบาลกับพรรคเพื่อไทย หลังลงมติเห็นชอบให้แพทองธารเป็นนายกรัฐมนตรี แต่ไม่ได้รับเลือกเป็นรัฐมนตรีในโควต้าของพรรคพลังประชารัฐ จึงขอแยกทางกับ ประวิตร วงษ์สุวรรณ อย่างไรก็ตามหลังจากนั้นเขาไม่ส่งชื่อตนเองเป็นรัฐมนตรีในรัฐบาลของแพทองธาร เนื่องจากตนมีความกังวลเรื่องจริยธรรมจากคดียาเสพติด โดยส่งชื่ออัครา พรหมเผ่า น้องชายของเขา, นฤมล ภิญโญสินวัฒน์ หัวหน้าพรรคกล้าธรรม และอิทธิ ศิริลัทธยากร อดีต สส.ฉะเชิงเทราแทน ต่อมาในวันที่ 4 กันยายน พ.ศ. 2567 ธรรมนัสได้ตัดสินใจยื่นหนังสือลาออกจากการเป็นเลขาธิการพรรคพร้อมกับกรรมการบริหารพรรคในกลุ่มอีก 5 คน ก่อนจะมีการประชุมใหญ่สามัญในวันที่ 6 กันยายน

ถัดมาเมื่อวันที่ 29 สิงหาคม พ.ศ. 2568 แพทองธาร ชินวัตร นายกรัฐมนตรีในขณะนั้น ได้พ้นจากตำแหน่ง เนื่องจากศาลรัฐธรรมนูญมีมติเสียงข้างมาก 6:3 วินิจฉัยถอดถอนแพทองธารจากตำแหน่งนายกรัฐมนตรี เนื่องจากผิดจริยธรรมอย่างร้ายแรงจากการรั่วไหลของบทสนทนาทางโทรศัพท์ระหว่างไทย–กัมพูชา โดยมีผลย้อนหลังตั้งแต่วันที่ศาลรัฐธรรมนูญสั่งหยุดปฏิบัติหน้าที่คือเมื่อวันที่ 1 กรกฎาคม พ.ศ. 2568 และเป็นผลให้คณะรัฐมนตรีพ้นจากตำแหน่งทั้งคณะ ทำให้คณะรัฐมนตรีต้องพ้นจากตำแหน่งไปอยู่ในสถานะรักษาการทั้งคณะ ซึ่งทำให้จำเป็นต้องมีการจัดตั้งรัฐบาลชุดใหม่โดยเร็วที่สุด

โดยหลังจากที่ อนุทิน ชาญวีรกูล ได้เทียบเชิญ นฤมล ภิญโญสินวัฒน์ และพรรคกล้าธรรม เข้าร่วมจัดตั้งรัฐบาลเสียงข้างน้อยแล้ว ส่วนตำแหน่งรัฐมนตรีในสัดส่วนของพรรคกล้าธรรมนั้น โดยเฉพาะตำแหน่งรัฐมนตรีในกระทรวงเกษตรและสหกรณ์ ในช่วงแรกได้มีการวางให้ อรรถกร ศิริลัทธยากร คงตำแหน่งรัฐมนตรีว่าการฯ ต่อไป และในส่วนของรัฐมนตรีช่วยว่าการฯ จะเป็น ไผ่ ลิกค์ และ สัมพันธ์ มะยูโซ๊ะ ทว่าในส่วนของรัฐมนตรีว่าการฯ นั้น เกิดการปรับเปลี่ยนตำแหน่งอีกครั้ง ทำให้ต้องเปลี่ยนให้อรรถกรไปลงรัฐมนตรีว่าการกระทรวงการท่องเที่ยวและกีฬา เพื่อให้ร้อยเอกธรรมนัส ที่เดิมมีชื่อในตำแหน่งรัฐมนตรีว่าการกระทรวงการท่องเที่ยวและกีฬา กลับมาดำรงตำแหน่งรัฐมนตรีว่าการกระทรวงเกษตรและสหกรณ์ ไม่เพียงเท่านั้น ในส่วนของรัฐมนตรีช่วยว่าการฯ นั้นติดเงื่อนไขเรื่องคุณสมบัติ ทำให้ต้องเปลี่ยนเป็น นเรศ ธำรงค์ทิพยคุณ และ อามินทร์ มะยูโซ๊ะ แทน

เมื่อวันที่ 19 กันยายน พ.ศ. 2568 พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ แต่งตั้งรัฐมนตรีในคณะรัฐมนตรีไทย คณะที่ 65 จำนวน 35 คน พร้อมกับร้อยเอกธรรมนัส ที่ได้รับตำแหน่งเป็น รองนายกรัฐมนตรี และรัฐมนตรีว่าการกระทรวงเกษตรและสหกรณ์ โดยมีการประกาศลงในราชกิจจานุเบกษาในวันเดียวกัน
### สมาชิกสภาผู้แทนราษฎร
ร้อยเอก ธรรมนัส พรหมเผ่า ได้รับการเลือกตั้งเป็นสมาชิกสภาผู้แทนราษฎรมาแล้ว 3 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดพะเยา สังกัดพรรคพลังประชารัฐ → พรรคเศรษฐกิจไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดพะเยา สังกัดพรรคพลังประชารัฐ → พรรคกล้าธรรม
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคกล้าธรรม

## ชีวิตส่วนตัว
สมรสกับนางอริสรา (หรือธนสร) พรหมเผ่า และใช้ชีวิตคู่ร่วมกับธนพร ศรีวิราช อดีตเหรัญญิกพรรคเศรษฐกิจไทย และ นางสาวไทยประจำปี 2559 มีบุตร 8 คน ก่อนดำรงตำแหน่งในคณะรัฐมนตรีมีทรัพย์สินรวม 866 ล้านบาท และหลังพ้นจากตำแหน่งมีทรัพย์สินรวม 702.92 ล้านบาท

ในเดือนมีนาคม 2564 เขาได้รับพระราชทานกระเช้าของขวัญจากพระบาทสมเด็จพระวชิรเกล้าเจ้าอยู่หัว

## กระแสวิพากษ์วิจารณ์

### การถอดยศ
เมื่อวันที่ 9 กันยายน พ.ศ. 2541 ได้มีพระบรมราชโองการโปรดเกล้าฯ ให้ถอดยศ ร้อยโท พชร พรหมเผ่า (ชื่อในขณะนั้น) เนื่องจากประพฤติตนไม่เหมาะสมตามพระราชบัญญัติวินัยทหาร พุทธศักราช 2476 ซึ่งต่อมาในโลกโซเชียลต่างแชร์พระบรมราชโองการดังกล่าว ซึ่งต่อมานายชวน หลีกภัย ซึ่งเป็นผู้รับสนองพระบรมราชโองการในขณะนั้น ได้ให้ความเห็นว่า ส่วนนั้นก็เป็นไปตามระบบราชการ สามารถไปดูข้อมูลย้อนหลังได้ว่ามีการประกาศพระบรมราชโองการว่าอย่างไร โดยก่อนหน้านั้น ธรรมนัสเคยถูกปลดออกจากราชการในปี พ.ศ. 2534 เนื่องจากขัดคำสั่งผู้บังคับบัญชา และในปี พ.ศ. 2536 เนื่องจากหนีราชการในเวลาประจำการ แต่ธรรมนัสก็ทำเรื่องขอกลับเข้ารับราชการใหม่ทั้งสองครั้ง

### วุฒิการศึกษา
เมื่อวันที่ 11 กันยายน พ.ศ. 2562 เฟซบุ๊กเพจ "CSI LA" ได้ตั้งข้อสังเกตเกี่ยวกับวุฒิการศึกษาของธรรมนัส ซึ่งระบุในเว็บไซต์สำนักงานเลขาธิการสภาผู้แทนราษฎรว่า สำเร็จการศึกษาระดับปริญญาเอกจากมหาวิทยาลัยแคลิฟอร์เนีย เอฟซีอี ว่าแท้จริง ธรรมนัสสำเร็จการศึกษาจากมหาวิทยาลัยนานาชาติคาลามัส (Calamus International University) ซึ่งเป็นหนึ่งในมหาวิทยาลัยที่ไม่ได้รับการยอมรับวุฒิการศึกษาในหลายประเทศ ด้านธรรมนัสได้นำหลักฐานมาแสดงเพื่อตอบโต้ นอกจากนี้ยังมีข้อสังเกตว่าเว็บไซต์ที่เผยแพร่วิทยานิพนธ์ของธรรมนัสและคณะนั้น ถูกระบุว่าเป็นสำนักพิมพ์ที่เปิดเพื่อแสวงหาประโยชน์โดยการเก็บค่าตีพิมพ์จากผู้เขียน โดยไม่ได้ให้บริการในการแก้ไขและตีพิมพ์ตามหลักของวารสารวิชาการ และเนื้อหาของวิทยานิพนธ์ฉบับดังกล่าว อาจเข้าข่ายการคัดลอกงานวิชาการ

### คนใกล้ชิดกักตุนหน้ากากอนามัย
คนใกล้ชิดของธรรมนัสเกี่ยวข้องกับการกักตุนหน้ากากอนามัยระหว่างการระบาดทั่วของโควิด-19 ในประเทศไทย แม้ตัวผู้ช่วยคนดังกล่าวจะแถลงต่อสื่อว่าเขาไม่รู้จักกับศรสุวีร์ ภู่รวีรรัศวัชรี ซึ่งอ้างว่ากักตุนหน้ากากอนามัยไว้ขายหลายล้านชิ้น แม้มีภาพถ่ายออกมาว่าทั้งสองพบกัน

### แต่งตั้งคู่ชีวิตเป็นข้าราชการ
วันที่ 10 พฤศจิกายน 2563 ธนพร ศรีวิราช อดีตนางสาวไทย คู่ชีวิตของธรรมนัส ได้รับแต่งตั้งเป็นข้าราชการการเมือง ตำแหน่งประจำสำนักเลขาธิการนายกรัฐมนตรี

### คดีนำยาเสพติดเข้าประเทศออสเตรเลีย
เอกสารทางการออสเตรเลียระบุว่าธรรมนัสขณะใช้ชื่อเดิมถูกพิพากษาจำคุกฐานนำเฮโรอีนน้ำหนัก 3.2 กิโลกรัมเข้าประเทศออสเตรเลียกับพวกรวม 4 คนเมื่อปี 2536 และให้การว่าเป็นราชองครักษ์ https://www.smh.com.au/national/from-sinister-to-minister-politician-s-drug-trafficking-jail-time-revealed-20190906-p52opz.html มีคำพิพากษาในปี 2537 จากนั้นถูกปล่อยตัวหลังรวมเวลาจำคุกได้ 4 ปีและเนรเทศออกนอกประเทศ ศาลยังระบุว่าเป็นผู้มีความใกล้ชิดกับผู้จัดหาเฮโรอีนในประเทศไทยในการลักลอบนำเข้าประเทศออสเตรเลียด้วย ในปี 2564 ศาลรัฐธรรมนูญวินิจฉัยว่าธรรมนัสรับว่าตนได้กระทำผิดตามคำพิพากษาของศาลออสเตรเลียจริง แต่สมาชิกภาพ ส.ส. และความเป็นรัฐมนตรีไม่สิ้นสุดลงตามรัฐธรรมนูญ โดยอ้างหลักอธิปไตยทางศาลและหลักต่างตอบแทน

## เครื่องราชอิสริยาภรณ์

## ดูเพิ่ม
* กลุ่มธรรมนัส

## เชิงอรรถ

## อ้างอิง

## แหล่งข้อมูลอื่น
* 

หมวดหมู่:ทหารบกชาวไทย
หมวดหมู่:ร้อยเอก
หมวดหมู่:นักธุรกิจชาวไทย
หมวดหมู่:นักการเมืองจากจังหวัดพะเยา
หมวดหมู่:รองนายกรัฐมนตรีไทย
หมวดหมู่:สมาชิกสภาผู้แทนราษฎรจังหวัดพะเยา
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:หัวหน้าพรรคการเมืองในประเทศไทย
หมวดหมู่:พรรคไทยรักไทย
หมวดหมู่:พรรคเพื่อไทย
หมวดหมู่:นักการเมืองพรรคพลังประชารัฐ
หมวดหมู่:นักการเมืองพรรคกล้าธรรม
หมวดหมู่:บุคคลจากโรงเรียนเตรียมทหาร
หมวดหมู่:บุคคลจากโรงเรียนนายร้อยพระจุลจอมเกล้า
หมวดหมู่:นักโทษ
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ ป.ช.